Farið er að síga á seinni hlutann í bólusetningartörn Heilsugæslu höfuðborgarsvæðisins í Laugardalshöll í Reykjavík. Aðeins eru eftir fjórir dagar fyrir sumarfrí, tveir í þessari viku og tveir í þeirri næstu.
Á morgun, þriðjudag, verður seinni bólusetning með Pfizer og hafa tæplega sjö þúsund manns verið boðaðir á milli klukkan tíu og tvö.
Á miðvikudag verður svokallað opið hús milli klukkan tíu og eitt fyrir þá sem kjósa Jansen bóluefnið. Þegar hafa um 1200 manns skráð sig í þá bólusetningu á heilsuveru punktur is, en öðrum er frjálst að mæta án skráningar. Skilyrðið er að hafa náð 18 ára aldri. Þungaðar konur fá ekki Jansen.
Í næstu viku er svo lokahnykkurinn. Þá verður boðað í seinni Pfizer sprautu á þriðjudag, 13. júli, og seinni skammt af Moderna og Astra Zeneca á miðvikudag, 14.júlí.
Þeir sem hafa verið sprautaðir með fyrri skammt af Astra Zeneca geta reyndar líka valið um tvo aðra kosti. Þeir geta mætt í Pfizer bólusetningardagana á morgun og á þriðjudag í næstu viku, þann 13. júlí. og fengið seinni bólusetninguna með Pfizer bóluefninu.
Eftir 14. júlí verður gert hlé á bólusetningum fram í miðjan ágúst. Þá verður hafist handa að nýju, en með breyttu sniði sem kynnt verður þegar nær dregur. Þó liggur fyrir að nálar verða ekki mundaðar í Laugardalshöll eftir sumarfrí.